Anno octavo regni domni Dagoberti regis, indictione septima, in nomine Dei omnipotentis Patris et Filii et Spiritus-Sancti. Palladius, quamvis peccator et fragilis, sanctæ Autissiodorensis ecclesiæ episcopus, omnibus Dei fidelibus et in christiana veritate perseverantibus, pax perpetua et salus æterna in Domino Jesu-Christo redemptore nostro. Magnum et mirabile donum Dei est, quum de temporalibus et transitoriis atque caducis rebus præmia acquiruntur in cælis sine fine mansura. Unde ego spem magnam et fiduciam habens in Domino, cogitavi ut aliquod memoriale Deo devovere, et ad perfectum deducere non tardarem. Propterea cognoscat omnis sancta Dei ecclesia et omnes ejus ministri, tam sacerdotes et confessores, quam et laici ordinis utriusque sexus, meis laboribus propriis et impensionibus pro vita æterna promerenda et christiana religione amplificanda, me cellam sive cœnobium in suburbano Autissiodorensi construxisse in basilicis tribus, id est domnæ Mariæ perpetuæ virginis, et domni Andreæ apostoli, et sancti Juliani martyris cum oratorio sancti Ferreoli et sancti Martini, annuente et consolante domno nostro Dagoberto piissimo rege: ordinavi et statui, qualiter ibi sanctimoniales puellæ et viduæ Domino deservire sinceriter debeant, deputans quasdam res ex ipsa ecclesia episcopatus Sancti-Stephani, quæ mihi indigno commissus est, eidem addens insuper tres agros nobilissimos, quos mihi præfatus domnus Dagobertus sua largitione concessit, id est Mitiganna in territorio Senonico cum omnibus appendiciis suis; et in territorio Autissiodorensi Vincella super Icaunam fluvium; similiter in eodem pago Truciacum, cum omnibus jure ad se pertinentibus. De rebus autem ecclesiæ meæ ordinavi, ut ibi deservire debeant: in pago Autissiodorensi villam quæ dicitur Vallis, et Clamiciacum, quam dominus Desiderius papa ex Godino et ejus hæredibus per pecuniam visus est recepisse; et in pago Avalense coloniam Auduniacam; et in territorio Senonico Campo-bassum; in pago quoque Trecassino agellum nuncupatum Rulliacum; et in territorio Tornodorensi Criacus. In pago Betorico tertiam partem agri quod vocatur Sissima, ad luminaria concinnanda; reliquas duas partes ad lumen ecclesiæ senioris Sancti-Stephani reservatas. Ad hoc autem procurandum et intersecus divina religione stabiliendum, res quasdam militares, et servitutes ecclesiæ meæ exercendo, Andegisum venerabilem diaconum constituimus. Deinde hoc addentes, ut singulis diebus in basilicis tribus singulas missas absque reliquo officio sanctarum horarum et diurnali missa cum oblationibus et orationibus celebrare non desinant... Quinta vero feria omnibus hebdomadibus cum litaniis et crucibus omnis illa congregatio ad basilicam seniorem Sancti-Stephani infra muros venire non desinat; et ibi missas celebrent... In primis pro domino nostro piissimo rege Dagoberto et ejus nobilissima stirpe tam præterita, quam futura et omnibus christianis regibus, et pro me peccatore et omnibus antecessoribus et successoribus meis, qui in hac sancta sede sederunt, vel sedere habebunt; et pro omni populo sancto Dei. Si quis vero (quod futurum esse non credo, nisi Deus fieri permittat) qui hanc religionem et eleemosynam de mea parvitate institutam destruere præsumserit, aut de potestate hujus ecclesiæ pontificis abstrahere vel minuere de his quæ supra diximus, vel quæ Deus ibi augere voluerit, diabolica plenus nequitia auferre tentaverit; quæque ille sublimis vel mediocris persona exstiterit, convocamus contra eum cœlum et terram, omnes angelos et archangelos, prophetas et patriarchas, apostolos, et martyrium sancti Stephani et sancti Juliani, et cum omnibus martyribus, confessoribus et virginibus et omnibus sanctis Dei: quatenus in primis iram Dei incurrat, et ab omnibus sanctis alienus exsistat, et inferni eum vorago excruciet; et cum Dathan et Abiron, et cum Anania et Saphira et Simone mago sententiam judicii æterni incurrat, nisi condignam emendationem fecerit, tollatur ne videat gloriam Dei, neque remittatur illi in præsenti sæculo, neque in futuro. PALLADIUS quamvis peccator et fragilis episcopus, subscripsi.